Notă informativă

**la proiectul hotărîrii Guvernului pentru aprobarea modificărilor și completărilor ce se operează în Hotărîrea Guvernului nr.351 din 23 martie 2005**

Proiectul hotărîrii Guvernului pentru aprobarea modificărilor și completărilor ce se operează în Hotărîrea Guvernului nr.351 din 23 martie 2005 a fost elaborat în temeiul art.3 alin.(2) lit.d) din Legea nr.121 - XVI din 4 mai 2007 privind administrarea şi deetatizarea proprietăţii publice, precum și în vederea executării prevederilor Hotărîrii Curţii de Conturi nr.29 din 06.07.2012 privind Raportul auditului performanţei „Există oportunităţi de îmbunătăţire a mecanismului de gestionare a patrimoniului dat/luat în locaţiune de către autorităţile publice şi societăţile comerciale cu capital integral sau majoritar public şi de sporire a eficienţei administrării acestuia”.

Scopul promovării prezentului proiect rezidă în apărarea intereselor patrimoniale ale statului, în special a drepturilor de titular.

Ca urmare a controalelor efectuate de către Curtea de Conturi pe segmentul ”evidența patrimoniului public” au fost depistate unele cazuri cînd componența, adresa sau suprafața bunurilor proprietate de stat reflectate în anexa nr.1 la Hotărîrea Guvernului nr.351 din 23.03.2005 „Cu privire la aprobarea listelor bunurilor imobile proprietate publică a statului şi la transmiterea unor bunuri imobile” nu corespund cu datele prezentate de către entitățile supuse controlului. Astfel, pentru eliminarea divergențelor și erorilor depistate, Curtea de conturi a înaintat recomandări, prin care a solicitat actualizarea listelor enunțate.

În scopul executării recomandărilor menționate, Ministerul Economiei, în calitate de autoritate responsabilă de promovarea politicii statului în domeniul administrării proprietății publice, a solicitat de la autoritățile administrației publice centrale prezentarea listelor actualizate a bunurilor proprietate publică a statului, aflate în administrarea acestora. În urma verificării informației prezentate de către autoritățile administrației publice centrale și prin contrapunerea acesteia cu datele din Hotărîrea Guvernului nr.351 din 23.03.2005 cu privire la aprobarea listelor bunurilor imobile proprietate publică a statului şi la transmiterea unor bunuri imobile, în redacția actuală, informației prezentate către Agenția Proprietății Publice ( anexa nr.14 la Hotărîrea Guvernului nr.675 din 06.06.2008 cu privire la Registrul Patrimoniului public) și datele din Registrul bunurilor imobile au fost identificate mai multe discrepanțe a datelor furnizate și celor care sunt reflectate în sursele menționate mai sus.

Astfel, reieșind din faptul că, intenția de a promova proiectul dat constă în reflectarea corectă a informației despre patrimoniul public aflat în administrarea organelor administrației publice centrale, precum și avînd în vedere că volumul de informație supusă verificării este destul de voluminos, Ministerul Economiei propune operarea modificărilor doar în anexele, care au fost verificate și în care informația prezentat[ corespunde datelor din Registru Patrimoniului Public și/sau Registrul bunurilor imobile.

Totodată, informăm că, pentru actualizarea datelor din Hotărîrea Guvernului 351/2005, Ministerul Economiei continuă procesul de verificare, coordonare și modificare a datelor din listele prezentate de către autoritățile publice centrale. Prin urmare, după reactualizarea informației obținute, va fi elaborat și promovat proiectul hotărîrii de Guvern cu privire la aprobarea listelor bunurilor imobile proprietate publică a statului în redacția nouă.

Necesitatea promovării proiectului în cauză în redacția propusă este argumentată prin faptul că, din motivul tergiversării procesului de actualizare (verificare) a informației prezentate, autoritățile care au prezentat datele corect sunt lipsite de posibilitatea înregistrării bunurilor imobile aflate în administrarea lor.

Realizarea proiectului dat nu implică cheltuieli financiare publice şi nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării acestuia de Grupul de lucru pentru reglementarea activităţii de întreprinzător.

**Viceprim-ministru, Octavian CALMÎC**

**ministru**